Luister: Koop jy binnekort vir die eerste keer huis?“The Property Buying Process in South Africa” het uit Francois Janse van Rensburg se pen gevloei as deel van sy doelwit om die proses aan eerste kopers te verduidelik. (Foto: Maroela Media) Om ŉ huis te koop kan veral vir ŉ eerste-keer-koper ŉ ingewikkelde en intimiderende proses wees. Die proses kan selfs so frustrerend wees dat dit sommer net ŉ reuse-beslommernis word. Francois Janse van Rensburg het na 15 jaar die korporatiewe wêreld verruil om hom op beleggings in die eiendomsmark te begin toespits. Hy weet watter soort vreugde en vryheid sy verhuringsportefeulje vir hom besorg het. Dit is waarom hy besluit het om kopers te help om hulle eerste aankope in die eiendomsmark makliker te maak. The Property Buying Process in South Africa het uit Janse van Rensburg se pen gevloei as deel van sy doelwit om die proses aan eerste kopers te verduidelik. Die hele proses om jou eerste eiendom aan te koop is stap vir stap op ŉ verstaanbare en logiese wyse uiteengesit in die boek sodat huiskopers wat die mark wil betree, weet wat om te verwag. Janse Van Rensburg gaan oor die volgende vier weke met Esté Meyer Jansen van Maroela Media gesels oor dié proses en sommer ook ŉ paar wenke gee oor hoe om die aankoop van jou eerste huis so maklik as moontlik te doen. In hierdie week as aflewering verduidelik hy waarom hy dink dit is steeds die moeite werd om huis te koop in vandag se plaaslike politieke en ekonomiese klimaat. Luister ook na die podsending bo-aan hierdie berig om meer uit te vind oor die verskillende regspersone waaronder jy ŉ eiendom kan besit en waarvoor jy moet spaar as jy jou eerste eiendom aanskaf.